Publication: Magyar Közlöny
Issue: MK-2001-152 (Year: 2001, Number: 152)
Era: 1990-2004
Section: a 108/2001. (XII. 23.) FVM—GM együttes rendelethez
Paragraph Index: 771

3. Minőségbiztosítási rendszer 3.1. A biztonsági berendezés gyártójának a 12. §-ban meghatározott tanúsító szervezetet kell megbíznia minőségbiztosítási rendszerének értékelésével. A megbízásnak tartalmaznia kell: — minden szükséges gyártási információt a tervezett biztonsági berendezésre vonatkozóan, — a minőségbiztosítási rendszerről szóló dokumentációt. 3.2. A minőségbiztosítási rendszer keretében a gyártónak folyamatosan gondoskodnia kell arról, hogy minden biztonsági berendezés megfeleljen a rá vonatkozó követelményeknek, és a felvonók, amelyekbe beépítik, megfeleljenek az alapvető egészségvédelmi és biztonsági követelményeknek. A gyártó által bevezetett minőségbiztosítási rendszerhez tartozó valamennyi ellenőrzést, vizsgálatot, előírást és rendelkezést írásban, ellenőrzési és vizsgálati utasítások és útmutatások formájában rendezetten dokumentálni kell. A minőségbiztosítási rendszer dokumentációjának biztosítania kell a minőségügyi programok, tervek, kézikönyvek és nyilvántartások egyértelműségét és közérthetőségét. A dokumentációnak tartalmaznia kell: — a minőség biztosítására vonatkozó célokat, — a szervezeti felépítést, a termék gyártásában részt vevő közép- és felső vezető beosztású alkalmazottak munkaköri leírását, — a műszaki tervezés előírásait, az alkalmazandó szabványokat, valamint, ha a szabványokat nem alkalmazzák teljeskörűen, akkor azokat az előírásokat, amelyek biztosítják az alapvető követelmények kielégítését, — a tervellenőrzési és terv-felülvizsgálati módszereket és rendszeres intézkedéseket, amelyeket a biztonsági berendezések tervezésénél alkalmaznak, — a megfelelő gyártási, minőség-ellenőrzési és minőségbiztosítási technikák, eljárások és rendszeres intézkedések leírását, — a gyártás előtt, közben és után végzett vizsgálatok és ellenőrzések leírását és gyakoriságát, — a minőségbiztosítási rendszer hatékony alkalmazásának, ellenőrzésének eljárásait, — a minőségügyi nyilvántartások rendszerét (pl. ellenőrzési jelentések, vizsgálati adatok, hitelesítési adatok, alkalmazottak képesítéséről szóló jelentések), — a gyártó nyilatkozatát a minőségbiztosítási rendszerből adódó kötelezettségek teljesítéséről, továbbfejlesztéséről, megfelelőségének és hatékonyságának biztosításáról. 3.3. A tanúsító szervezet a gyártó megbízása alapján a minőségbiztosítási rendszert megvizsgálja és értékeli. A tanúsító szervezet a vizsgálat során értékeli a minőségbiztosítási rendszert, a 3.2. pont előírásainak betartását, a vonatkozó minőségügyi szabvány betartását. Amennyiben a minőségbiztosítási rendszer megfelel a rá vonatkozó honosított harmonizált európai szabványnak, akkor úgy kell tekinteni, hogy a 3.2. pont előírásait teljesíti. A minőségbiztosítási rendszert értékelő csoport legalább egy tagjának szerepelnie kell a Magyar Mérnöki Kamara által nyilvántartott Tervezői és szakértői névjegyzék „Felvonószakértők” című fejezetében. Az értékelés során a biztonsági berendezés gyártójának telephelyén is szemlét kell tartani. A tanúsító szervezetnek tájékoztatnia kell a vizsgálat eredményéről és a döntés indokairól a biztonsági berendezés gyártóját. 3.4. A biztonsági berendezés gyártójának vállalnia kell, hogy teljesíti a jóváhagyott minőségbiztosítási rendszerből eredő kötelezettségeket. A minőségbiztosítási rendszer minden tervezett változtatásáról tájékoztatnia kell a tanúsító szervezetet. A tanúsító szervezet a változtatást megvizsgálja, és dönt arról, hogy a megváltozott minőségbiztosítási rendszer megfelel a rendelet előírásainak, vagy újraértékelésre van szükség. A vizsgálat eredményéről és annak indokairól a gyártót tájékoztatja.

Source: https://magyarkozlony.hu/hivatalos-lapok/bf38aee143308a4d125447e91f45b60a7bc95734/dokumentumok/3f312ccc1e9978defae6159eb684de784cab0c95/letoltes